กรุงเทพฯคว้าประกันภัยขสมก.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
20 ส.ค. 2554

รับคุ้มครองเบ็ดเสร็จ3.6พันคัน เกิดอุบัติเหตุจ่ายสูงสุด10ล้าน
โพสต์ทูเดย์ — ขสมก. ไม่ต่อสัญญาประกันรถโดยสารกับฟินิกซ์ประกันภัย ดึงกรุงเทพประกันภัยเสียบรับดูแล 3,590 คัน 
แหล่งข่าวจากบริษัท กรุงเทพประกันภัย เปิดเผยว่า องค์การขนส่งมวลชนกรุงเทพ (ขสมก.) ได้เปลี่ยนบริษัทประกันภัยที่เข้ามารับประกันบุคคลภายนอกและผู้โดยสารที่ได้รับความเสียหายต่อชีวิต จากการให้บริการรถโดยสาร ขสมก. ที่วิ่งในกรุงเทพมหานครและปริมณฑล 3,590 คัน จากบริษัท ฟินิกซ์ประกันภัย เป็นบริษัท กรุงเทพ ประกันภัย 
โดยกรมธรรม์จะให้ความคุ้มครองต่อบุคคลภายนอกและผู้โดย สารที่ได้รับความเสียหายต่อชีวิต ร่างกาย อนามัย ในวงเงิน 7.5 แสนบาทต่อคน และ 10 ล้านบาทต่ออุบัติเหตุ 1 ครั้ง และคุ้มครองความเสียหายต่อทรัพย์สินไม่เกิน 1 ล้านบาทต่อครั้ง โดยยกเว้นความคุ้มครองสำหรับตัวรถโดยสาร
“กรณีบาดเจ็บ หรือทรัพย์สินเสียหาย จะชดใช้ตามจริงแต่ไม่เกินทุนประกันภัย กรณีเสียชีวิตจะพิจารณาชดใช้ตามฐานานุรูปแต่ไม่เกินทุนประกันเช่นกัน” แหล่งข่าวเปิดเผย 
แหล่งข่าวเปิดเผยว่า เนื่องจากกรมธรรม์ที่ ขสมก. ทำกับบริษัท กรุงเทพประกันภัย ถือเป็นความคุ้มครองประเภท 3 ความเสียหายที่เกิดจากการจลาจลจึงไม่ถือเป็นความรับผิดตามกฎหมายของ ขสมก. และการจลาจลเป็นข้อยกเว้นในกรมธรรม์ บริษัทไม่ได้คุ้มครองกรณีดังกล่าว ทำให้เมื่อเกิดความเสียหายจากการชุมนุม ขสมก. ต้องรับผิดชอบค่าเสียหายเอง
ด้านแหล่งข่าวจาก ขสมก. เปิดเผยว่า เงื่อนไขความคุ้มครองไม่เปลี่ยนแปลง แต่ที่เปลี่ยนมาเป็นบริษัท กรุงเทพประกันภัย มีผลตั้งแต่วันที่ 1 ม.ค. 2553 เพื่อสร้างความมั่นใจให้กับผู้โดยสารมากยิ่งขึ้น จากเดิมที่ทำประกันไว้กับบริษัท ฟินิกซ์ประกันภัย 
ทั้งนี้ ในช่วง 3 ปีย้อนหลัง ขสมก. จะทำประกันภัยกับบริษัท สัมพันธ์ประกันภัย เนื่องจากเสนอราคาที่เป็นประโยชน์กับ ขสมก. และบริษัทที่เสนอราคาเบี้ยประกันภัยเข้ามามีน้อย แต่หลังจากที่บริษัทมีปัญหาฐานะเงินกองทุน ทำให้มีปัญหาการจ่ายสินไหมทดแทนล่าช้า และปิดกิจการในเวลาต่อมา 
ดังนั้น ส่งผลให้ ขสมก. ต้องเร่งทำประกันระยะสั้นกับทางบริษัท ฟินิกซ์ประกันภัย ประเทศไทย ที่เข้ามารับในช่วงวันที่ 30 ต.ค. 25501 ม.ค. 2551 วงเงิน 10.3 ล้านบาท ถือเป็นที่มาที่ทำให้ ขสมก. ทำประกันกับทางบริษัท ฟินิกซ์ประกันภัย หลังจากประกันระยะสั้นสิ้นสุดลงจนถึงสิ้นเดือน ธ.ค. 2552
“ประสบการณ์ในอดีต ทำให้ ขสมก. เปลี่ยนนโยบายในการคัดเลือกบริษัทประกันภัย จากเดิมที่พิจารณาเรื่องราคาเป็นหลัก ในระยะหลังได้เน้นบริษัทที่มีฐานะการเงินที่มั่นคงสามารถตรวจสอบประวัติฐานะการเงินย้อนหลังได้ เพื่อให้มั่นใจว่าเมื่อเกิดอะไรขึ้นกับผู้โดยสารจะไม่มีปัญหาเรื่องการเคลมสินไหมทดแทน” แหล่งข่าวเปิดเผย
ขณะที่บริษัทขนาดเล็กอาจจะไม่สามารถรับความเสี่ยงได้เนื่องจากอัตราค่าสินไหมทดแทนของรถโดยสาร ขสมก. ค่อนข้างสูง ทำให้บริษัทที่รับประกันภัยขาดทุน